***Становище***

***за научните изследвания и академичните активности на доц. д.н.к. Веселин Иванов Тепавичаров, участник в конкурса за заемане на академичната длъжност „професор“ по Социология, антропология и науки за културата (Етнография – Политическа етнография), шифър 3.1., обявен в Държавен вестник, бр. 65 от 19.08. 2019 г.****,*

*от проф. д.н.к. Иван Еленков, преподавател в катедра „История и теория на културата“, Философски факултет, Софийски университет „Св. Кл. Охридски“*

Академичното жизнеописание на Веселин Тепавичаров показва завършено през 1981 г. висше образование с магистърска степен по история в Исторически факултет на СУ „Св. Климент Охридски“.

От 1982 г. до днес той е на работа и преподава в същия факултет.

През 1989 г. защитава дисертация, придобивайки научната степен „доктор по история“. До края на 1990-те години прехожда през йерархичните равнища „асистент“, „старши асистент“ и „главен асистент“. През 2000 г. се хабилитира с изследването „Потестарната култура в родово-племенните общества“, с което получава и научното звание „Доцент“. През 2017 г. защитава втори докторат, с който постига и степента „доктор на науките за културата“.

Неговите преподавания, водените семинари и четените лекционни курсове, са убедително потвърждение за развитието на академичната му кариера. Разработените от него учебни програми се отличават по замисъл, съдържание и непосредствено изпълнение с високи научни достойнства, методическа издържаност и постигнати недвусмислени преподавателски резултати.

Сред академичните дейности и отговорности на кандидата изпъква релефно ръководството и плодотворното му участие в многобройни екипни изследователски, теренни и обучителни проекти, както и собствено индивидуални такива по изучаваната и преподаваната от него материя. Постигнатото с тях, както и със собствените му изследвания, има пряко отражение и широк прием в научната колегия, изразено и споделено чрез многократни позовавания на творческото му име.

Университетските му активности и неговото членство в значими научни организации, са пореден довод за постигнатия авторитет и живото му присъствие в съвременния академичен живот. Изрично следва да се посочат заеманите от кандидата престижни позиции в университетски инстанции, държавни институции и неправителствени организации свързани с дейното му академично влияние: ръководител на Катедрата по Етнология, председател на Общото събрание на Исторически факултет, член на Контролния съвет на Софийския университет, член на Комисията по образованието на малцинствата към Министерството на образованието и науката, член на Международната асоциация на антрополозите и др.

Без да бъдат изброявани посочените в приложената библиография многобройни негови трудове, в настоящия конкурс доц. д.н. Тепавичаров участва с една монография и общо 18 студии, статии, доклади и др. произведения, увенчаващи безспорните постижения на едно плодотворно дългогодишно научно дело.

С повечето от изследователските си теми Тепавичаров има заслуженото място на основоположник на научна традиция. Хабилитационният му труд би могъл да се приеме за едно от водещите изследвания, очертаващи новаторското изследователско поле „Политическа етнология“; този труд свързва методологически политико-изследователското аналитично мислене и практическото антропологично теренно действие, очертавайки с това перспективите за развитие и популяризиране на българска почва на политическата антропология.

Върху тази основа са разгърнати последвалите негови изследвания, в които политическите проблеми на съвременността, обособяването на отделните социални и политически групи в нашето общество, характеризирането на тяхната политическа култура, анализът на публичните им символни жестове и обществени изяви се мислят изцяло в очертаното от него изследователско пространство. Тепавичаров прилага в това поле собствена методология на изследване, развива и обосновава убедително собствен теоретичен модел за смисъла и конкретното съдържание на ключови понятия, приети и утвърдени в антропологическите и социални изследвания понастоящем – „политическа субкултура”, „политическа субгрупа“, „политически субкултурни общности, „нива на интензивност на идентичността” и мн., мн. др.

Извън чисто теоретичните измерения на неговите научни приноси, изследванията на Тепавичаров въвеждат в обращение огромна емпирична информация, изключително ценен теренен етнографски материал, събиран повече от 20 години от него и екипи под негово ръководство.

Последната му монография, „Носталгията по социализма в България“, е естествен център на тежестта на представените трудове в настоящия конкурс. Съсредоточена в конкретна тема и в определен времеви обхват, тя дава всички основания да се приеме за представително обобщение на цялостния досегашен научен опит на кандидата. Изследването в тази работа стига пределна дълбочина при разглеждането на избраното социално и историческо време, социални зони, културни контексти, социални актьори и събития; тук той прилага и постига завършеност на своята собствена цялостна изследователска методология.

„Носталгията по социализма“ е солидно обоснован, съществен научен принос, покриващ цялото изследователско поле на етноложкото изследване и политическия анализ през призмата на конкретната тема – от историографския преглед и обзора на научните теории за паметта и времето, от полагането и мотивировката на работните категории и понятията, до пределно синтезираното разбиране за историческото конституиране на паметта и културните идентичности в хода на разгръщането на пряко изследвания феномен. Емпиричната плътност на историческата реконструкция и методологическото многообразие на разгърнатите изследователски процедури постигат поставените изследователски цели на тази важна книга – убедителен историко-антропологичен и етноложки анализ на отношението към близкото минало и на причините, които генерират носталгията по него наред с деструктивното му въздействие по отношение на демократичния процес понастоящем в нашата страна.

Нямам бележки или критически възражения, които да заслужават място в изложението, обглеждащо цялостното научно творчество на Тепавичаров – неговите изследвания са несъмнени научни постижения с основно ударение в областта на етнологията и политическата етнология, но те са също и интердисциплинарни изследвания с ясно изразени приноси в осмислянето и разбирането на човешката ситуация през изминалото близко историческо време.

Изтъквайки високите резултати от научната продукция на Веселин Тепавичаров, нейното емпирично разнообразие, нейните теоретични, методологични и интерпретативни достойнства, участието му в практически разработки; посочвайки видимите проекции на представеното негово цялостно творческо дело в науката и публичността; обзирайки плодотворната му академична кариера, преподавателска практика и безспорен авторитет в колегиалната общност, с пълна убеденост, с тия завършващи становището ми думи, призовавам уважаемото Научно жури да гласува без колебание с „ДА”, избирайки го за професор по Социология, антропология и науки за културата (Етнография – Политическа етнография).

София

25. 11. 2019 г. проф. д.н.к. Иван Еленков